Nafarroako Parlamentuko Mahaiak, 2019ko urriaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Pedro José González Felipe jaunak aurkeztutako galdera, Oinarrizko Lanbide Heziketako ikasle guztien garraio-zerbitzuaren finantzaketari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko urriaren 7an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Pedro González Felipe jaunak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Hezkuntzako kontseilariak Osoko Bilkuran ahoz erantzun dezan:

Oinarrizko Lanbide Heziketak DBHko helburuak lortzeko arazoak dauzkaten 15etik 17 urtera bitarteko ikasleak –nahitaez eskolatuta egoteko adina daukatenak, alegia– hartzen ditu nagusiki. Ikasle horiek hezkuntza sistema uzteko arriskua dute, gizarteratze eta laneratze egoki bat ahalbidetuko dien lanbide-gaitasunik gabe.

Ikasle horiek, gehienetan, beren jaioterrian Oinarrizko Lanbide Heziketako ziklorik ez daukatenez, Lanbide Heziketako eskaintza dagoen herrietara joan behar dute ikasketa horiek egitera, eta ikasketa horiek irizpide zeharo desegokiz “derrigorrezkoaren ondokotzat” kalifikatzen direnez, garraio-zerbitzua ikasleek eta beren familiek ordaindu behar dute.

Iragan martxoaren 20an, Parlamentu honetako Hezkuntza Batzordeak UPNren mozio bat onetsi zuen, zeinaren bidez Hezkuntza Departamentua premiatzen baitzen Oinarrizko Lanbide Heziketa egiteko beren bizilekutik mugitu behar duten ikasle guztien garraio-zerbitzua finantza dezan, derrigorrezko gainontzeko ikasketetan bezala.

Hori dela-eta, ahozko galdera hau egiten diot Hezkuntzako kontseilariari:

• Hezkuntza Departamentuak noiz gauzatuko du neurri hori, gure ustez justizia sozialekoa dena eta gure gizartean arrakastaz txertatzeko balioko dieten gaitasunak lortzeko babes handiagoa behar duten pertsonei eragiten diena?

Iruñean, 2019ko urriaren 2an

Foru parlamentaria: Pedro González Felipe